དེ་ལྟར་ད་ལྟ་ང་ཚོའི་མཇལ་ཡུལ་དུ་གྱུར་པའི་ཛྭ་འཕེན་གྱི་ལས་ཁ་སྒྲུབ་པ་ཇི་ལྟར་ཡོད་དམ་ཞེ་ན།གཡུང་དྲུང་བོན་ལུགས་ཀྱི་གྲུབ་མཐའ་འཛིན་པའི་སྐྱེ་བོ་ཕལ་ཆེར་གྱིས་མཐོང་ཐོས་མྱོང་གསུམ་དུ་གྱུར་པའི་གེ་ཁོད་དབལ་ཆུའམ་དཔལ་ཤེལ་རྒྱུང་དཀར་པོའི་དབལ་ཆུ་སྐོལ་བའི་སྒྲུབ་པ་ཆ་ལག་དང་བཅས་པར་བོན་གཤེན་གྲུབ་པ་དང་ལྡན་པ་རྣམས་ཀྱིས་བསྒུབས་དང་སྒྲུབ་བཞིན་ཡོད་པ་འདི་དག་གིས་ཤེས་ནུས།སྒྲུབ་པ་འདི་དག་བོན་གཤེན་ནུས་མཐུ་ཅན་ཚོས་ཡུན་རིང་བཅད་རྒྱ་མཛད་ནས་བསྒྲུབས་རྗེས།ད་གཟོད་དབལ་མེ་འབུད་པ་དང་།དབལ་ཆུ་སྐོལ་བ།དབལ་ཁྱུང་རྩེད་པ།དབལ་རྡོ་རྫུ་བ།དབལ་གྱི་བཤར་བ་གཏོར་བ།དབལ་རྩམ་འཕེན་པ་སོགས།ངོ་མཚར་བའི་གྲུབ་རྟགས་མང་པོ་མཇལ་རྒྱུ་ཡོད།དེའང་དབལ་ཁྱུང་རྩེད་པ་ནི།ཉིན་གང་ལྷབ་ལྷུབ་ཏུ་ཁོལ་བཞིན་པའི་དབལ་ཆུའི་ནང་དུ་མར་གྱི་སྒོ་ང་བསྐྱུར་བ་དང་།དེ་རྗེས་མེ་སྟེང་གི་ཁྱུང་ཚང་ནས་མར་གྱི་དབལ་ཁྱུང་གིས་དབལ་ཆུ་ཚ་པོའི་ནང་ནས་སྒོ་ང་དང་བླ་གཡུ་སོགས་ལེན་སྐབས།མར་གྱི་སྒོ་ང་དང་བྱ་ཁྱུང་མདོག་ཙམ་ཡང་མི་ཞུ་བ་སོགས་དང་།དབལ་རྡོ་རྫུ་བ་ནི།རྡོ་དཀར་མཁར་སྒང་ཆེ་བ་འགའ་ཞིག་ཉིན་གང་པོར་དབལ་མེའི་ནང་དུ་བསྲེགས་རྗེས་ཕྱིར་བཏོན་ནས་དམར་ལིང་ངེར་ཡོད་པའི་རྡོ་སྲེག་ཐོག་དད་ལྡན་སུ་ཞིག་གིས་རྐང་རྗེན་དུ་བརྫིས་ནའང་དྲོད་ཁོལ་ཙམ་ལས་མི་འཚིག་པ་དང་།དབལ་གྱི་བཤར་རྡོ་གཏོར་བ་ནི།རྡེའུ་ཧྲུག་སླ་ང་གང་ཉིན་གང་དབལ་མེའི་སྟེང་དུ་བརྔོས་རྗེས་སུ་མི་ཚོགས་དད་ལྡན་ཚོའི་ཁྲོད་དུ་གཏོར་ནའང་སུ་ལ་ཕོག་ཀྱང་མི་འཚིག་མི་ན་བ་དང་།དབལ་རྩམ་མམ་ཛྭ་རྩམ་འཕེན་པ་ནི།མར་དང་བལ་སྐུད་ཀྱིས་དཀྲིས་པའི་སྒྲོན་ཤིང་ཆེན་པོ་ལ་མེ་བགོས་ཏེ།དེའི་ངོགས་སུ་དབལ་རྩམ་མི་ཚོགས་ཀྱི་ཁྲོད་དུ་འཕེན་སྐབས་མེ་ལྕེ་འདོམ་ཞག་གཉིས་གསུམ་ཙམ་མི་གསེང་དུ་མཆེད་ནའང་མི་འཚིག་པ་སོགས་ཀྱི་གྲུབ་རྟགས་མང་པོ་ཞིག་ད་ལྟའི་བོན་གཤེན་ཚོའི་སྒྲུབ་པ་ཉམས་ལེན་གྱི་སྐབས་སུ་མཇལ་རྒྱུ་ཡོད།